Roastul lui Victor Ponta, programat iniţial pentru 14 septembrie, va fi amânat pentru o "perioadă mai liniştită", a anunţat actorul de stand-up comedy Micutzu, pe numele real Cosmin Nedelcu.

Foto: Inquam Photos/Octav Ganea

„Din cauza intâmplărilor din ultima perioadă am zis toţi că nu e momentul pentru roast-ul lui Ponta, aşa că îl vom amâna pentru o perioadă mai liniştită, în care nu vom avea atâta ură, nici de o parte, nici de alta, nici de alta, nici de alta ş.a.m.d., sperând la vremuri mai bune pentru comedie”, a anunţat actorul Cosmin Nedelcu pe pagina de Facebook.

Pe 1 august, Cosmin Nedelcu a declarat pentru News.ro că fostul premier Victor Ponta a acceptat să fie subiectul unui "roast" - un tip de spectacol de comedie în care o persoană este ţinta glumelor mai multor invitaţi.

Evenimentul care îl va avea în centru pe fostul prim-ministru urma să aibă loc pe 14 septembrie.

„El a acceptat după vreun an de când i-am propus. Am încercat cu mai mulţi politicieni, dar doar el a spus da. Nu ştiu exact care este motivul lui, eu doar m-am bucurat că a acceptat”, declara actorul la începutul lunii.